‘RCI’หึ่งหาคู่บอร์ดชี้ชะตาเบรกเทรดหุ้น
RCI ขอพักการซื้อขายหุ้น โบ้ยบอร์ดรอตัดสินเรื่องสำคัญ ลือบริษัทกำลังถูกเทกโอเวอร์ หลังขาดทุนมานาน
18 ส.ค. 2554

RCI ขอพักการซื้อขายหุ้น โบ้ยบอร์ดรอตัดสินเรื่องสำคัญ ลือบริษัทกำลังถูกเทกโอเวอร์ หลังขาดทุนมานาน 
บริษัท โรแยล ซีรามิค อุตสาห กรรม (RCI) ขอตลาดหลักทรัพย์หยุดพักการซื้อขายหุ้นตั้งแต่วันที่ 7 มิ.ย. ที่ผ่านมา เนื่องจากบริษัทจะมีการประชุมคณะกรรมการ (บอร์ด) เพื่อพิจารณาข้อมูลที่สำคัญซึ่งไม่สามารถเปิดเผยต่อสาธารณะได้ และอาจมีผลกระทบต่อราคาซื้อขายหุ้น จึงขอพักการซื้อขายจนกว่าจะมีข้อสรุป 
ทางด้านบริษัท สหโมเสคอุตสาหกรรม (UMI) ชี้แจงตลาดหลักทรัพย์กรณีที่มีชื่อ UMI เป็นหนึ่งที่สนใจเข้าครอบงำกิจการหรือเทกโอเวอร์ RCI ว่าบริษัทไม่ได้มีแผนการดังกล่าว
นายเอนก วาสนาสมปอง กรรมการผู้จัดการ สายการปฏิบัติการ RCI กล่าวว่า ปัจจุบันยังไม่มีกลุ่มทุนใดเข้ามาเจรจาเรื่องเทกโอเวอร์ รวมถึง UMI ด้วย 
สำหรับแนวโน้มผลประกอบการไตรมาส 2 ปีนี้ยังคงทรงตัว ส่วนเป้าหมายยอดขายทั้งปีวางไว้ที่ 1,200 ล้านบาท
ด้านผลดำเนินงาน RCI ย่ำแย่มานานกว่า 5 ปี โดยปี 2550 ขาดทุนสุทธิ 74 ล้านบาท ปี 2551 ขาดทุนเพิ่มเป็น 156 ล้านบาท ปี 2552 ขาดทุนสุทธิ 96 ล้านบาท ปี 2553 ขาดทุนสุทธิถึง 124 ล้านบาท ส่วนไตรมาสแรก ปี 2554 ขาดทุนอีก 28 ล้านบาท ส่งผลให้มูลค่าหุ้นทางบัญชี (บุ๊กแวลู) ลดลงจาก 2.74 บาทต่อหุ้น เมื่อปี 2550 ลงมาเหลือ 1.31 บาท ในสิ้นไตรมาสแรกปีนี้ และราคาหุ้นล่าสุดปิดที่ 1.45 บาท